

**KAPOCS STÍLUSLAP**

Tisztelt Szerzőnk!

Az alábbi dokumentum mind tartalmában, mind formátumában a KAPOCS folyóiratba leadandó kéziratok elkészülését támogatja. Kérjük, kövesse és alkalmazza a kézirat formai előírásait. A kézirat leadására, műfajára és tartalmi egységeire vonatkozó útmutatást a **KAPOCS Szerzői útmutató** tartalmazza.

**Kézirat formázása**

Szerző(k) neve (max. 4 szerző!!), az őket foglalkoztató intézmény(ek) megnevezése (12 pont)

**Cím, maximum 12 szó, 1 vagy 2 sorban (Félkövér, 16 pont)**

Szerzői megjegyzés

pályázatokról/támogatásokról információ

a kézirattal kapcsolatos levelezésért felelős szerző neve és címe, e-mail címmel

**Betekintő**

A tanulmány egy tartalmi betekintővel kezdődik, amely a legfontosabb állításokat, eredményeket tartalmazza. A „betekintő” abban különbözik az absztrakttól, hogy nem tér ki a célokra és módszerekre, hanem a kutatás leginkább felhasználható, gondolatébresztő, újdonságot, hírértéket tartalmazó kimenetét mutatja be. Maximum 10-15 mondat terjedelmű.

**Törzsszöveg és tagolás**

A kéziratot Microsoft Word (DOC, DOCX), Rich Text (RTF) vagy Open Document (ODF) formátumban kérjük benyújtani, 12-es betűméretben, Times New Roman betűtípussal, 1,5-szeres sorközzel. Margók: 2,5 cm. A szöveg egésze sorkizárt. A szövegben minél kevesebb, csak a legszükségesebb formázás legyen.

A kézirat szerkezete legyen áttekinthető, fő- és alcímsorai egyértelműek, a szövegen belüli címek mélysége lehetőleg ne legyen több mint négy szint. A kézirat címe 16-os betűmérettel, félkövér (bold) kiemeléssel szerepeljen, középre zárva. A szövegközi fejezetcímek (első alcímsorok) 14 pontos betűmérettel, félkövérrel és balra zártan jelennek meg. A második alcímsor 12-es betűméretű, félkövér és szintén balra zárt. A harmadik szintű alcímsor 12-es betűméretű, dőlt és balra zárt legyen.

A tanulmányok átlagos hossza 20 000 leütés (szóközökkel együtt). Ajánlott kézirathossz: 15 000 – 25 000 leütés.

## Bekezdések formázása

Kérjük a térköz használatának mellőzését, annak értéke 0,0 legyen. A bekezdések formázása behúzással történjen, a fejezetcímek alatti kezdő bekezdések kivételével.

Kiemelésekhez a szövegben aláhúzást használjunk.

A rövidítések használatát (pl., ill., ti., ld., vö, Bp., ún., kb., és hasonló) kérjük kerülni, ezek, valamint a hónapok nevei lehetőleg teljes alakjukban szerepeljenek. Az évszázadok arab számmal szerepeljenek a szövegben.

## Tartalmi elemek

A KAPOCS Szerzői útmutatója tartalmazza a kéziratok szükséges tartalmi elemeit.

## Felsorolások

Példa:

A hipotéziseink a következők voltak:

* A párkapcsolati tervekre vonatkozó elképzelések nem állnak kapcsolatban sem a karrierközpontú, sem pedig a családra fókuszáló munkaértékek megítélésével a férfiak esetében, míg a női válaszadóknál összefüggés lesz kimutatható.
* A gyermekvállalásra vonatkozó kijelentések kapcsán is hasonló rajzolatot feltételezünk.
* Stb.

**Szövegközi hivatkozások**

A KAPOCS hivatkozási rendje a „szerző-dátum” és az úgynevezett európai hivatkozási stíluson alapul. A szerkesztőség fenntartja a jogot arra, hogy a más vagy vegyes hivatkozási konvenciókat követő írásokat visszautasítsa.

A hivatkozott szerző és művének évszáma zárójelbe téve (Engler 2017), több szerző esetén így: (Kapitány és Spéder 2015), háromnál több szerző esetén: (Pusztai és mtsai 2015) vagy (Bruess et al. 2016), a szerző nevének szövegközi említésekor csak az évszám és oldalszám van zárójelben: „…ahogy Fényes (2010: 25) említi…”. Szó szerinti idézésnél a pontos oldalszám megadása kötelező. Amennyiben teljes művekre utaló összefoglalásról van szó, úgy elegendő lehet az évszám, de általánosságban mindenütt javasoljuk feltüntetni a pontos forráshelyet, pl.: (Engler 2017: 210–213). Amennyiben több oldalról van szó, az oldalszámokat a szövegközi utalásban is hosszú kötőjel kapcsolja össze. Ugyanazon szerző egy évben publikált műveinél a (Huszár 2013a, 2013b) típusú jelölést alkalmazzuk. Régebbi művek fordítása, új kiadása esetén az eredeti megjelenés dátumát szögletes zárójelben közöljük (Habermas 1999 [1962]).

A lábjegyzetek a fő szöveghez fűzött kiegészítéseket, megjegyzéseket tartalmazzanak, ne csupán irodalmi hivatkozásokat Pl: a Debreceni Egyetem hallgatóinak 2012-es munkaérték-preferenciáját a HERD (Higher Education for Social Cohesion. Cooperative Research and Development in Cross-borrder Area, 2012) kutatás segítségével ismerhetjük meg.

# Felhasznált irodalom

A felsorolt művek az első szerző családneve szerinti szigorú betűrendben következnek, sorszámozás nélkül. Külföldi szerzők esetén kizárólag az elsőként feltüntetett szerző neve kezdődik a családnevével, utána vesszővel elválasztva következik a keresztneve, majd az összes további szerző és szerkesztő nevét az eredeti írásmóddal közöljük (magyar nevek esetén ebben értelemszerűen nincs különbség).

Magyar szerzők idegen nyelvű publikációiban a szerző nevét a kiadvány nyelvének megfelelően írjuk. Az irodalomjegyzék bejegyzéseinek elemeit ponttal választjuk el, a kiadás helye után kettőspontot teszünk. A szerző neve álló betűvel, a mű címe dőlt betűvel (kurzív) legyen feltüntetve. Amennyiben kötetből, vagy folyóiratból származik az irodalom, úgy a kötet, vagy a folyóirat neve dőlt betűs, a fejezet vagy cikk pedig álló betűvel szerepeljen.

Idegen nyelvű címekben a kisbetűvel és nagybetűvel kezdődő szavakat az eredeti kiadvány írásmódjával közöljük. Az and/und/et/és, az ed./szerk., a pp./old. szavakat, jeleket és rövidítéseket a publikáció nyelve szerint írjuk. Kérjük, hogy a szerzők keresztnevét is írják ki.

Amennyiben a mű online is elérhető, tüntessék fel a linket, amelyik forrás pedig rendelkezik DOI azonosítóval, ott azt kérjük feltüntetni. Az irodalomjegyzéket 10 pontos betűmérettel kérjük megadni.

## Példák

***könyv, konferenciakiadvány***

Bocsi Veronika (2015*) A felsőoktatás értékmetszetei*. Budapest: Új Mandátum Kiadó.

Engler Ágnes (2017) *A család mint erőforrás*. Budapest: Gondolat.

Hobson, Barbara (2002*) Making Men into Fathers. Men, Masculinities, and Social Politics of Fatherhood*. Cambridge: University Press.

Somlai Péter (1997) *Szocializáció. A kulturális átörökítés és a társadalmi beillesztésének folyamata.* Budapest: Corvina Kiadó.

Szondy Máté (2012) *Megélni a pillanatot. Mindfulness*. Budapest: Kulcslyuk Kiadó.

***könyvfejezet***

Kapitány Balázs, Spéder Zsolt (2015) Gyermekvállalás. In: Monostori Judit, Őri Péter, Spéder Zsolt (szerk.) *Demográfiai portré 2015*. Budapest: Központi Statisztikai Hivatal Népességtudományi Kutatóintézet. 41–56.

Spéder Zsolt (2014) Gyermekszám (szcenáriók) az új családmodell kontúrja. In: Spéder Zsolt (szerk.) *A család vonzásában. tanulmányok Pongrácz Tiborné tiszteletére*. Budapest: KSH Népességtudományi Kutatóintézet. 105–128.

***folyóiratcikk***

Blaskó Zsuzsa (2005) Dolgoznak-e a nők? A magyar lakosság nemi szerepekkel kapcsolatos véleményének változásai. *Demográfia*, 48. évf. 2-3. sz. .

Fényes Hajnalka (2010) A nemi sajátosságok különbségének vizsgálata az oktatásban. *Szociológiai Szemle*, 21. évf. 3. sz. 146–152.

Mak, Leanne and Sheila Marshall (2004) Perceived mattering in young adults’ romantic relationships*. Journal of Social and Personal Relationships.* Vol. 21. (3): .

***jelentés, beszámoló***

Hoffman István (2014) *Családpolitika*. Budapest: Nemzeti Közszolgálati Egyetem Vezető- és Továbbképzési Intézet. <http://m.ludita.uninke.hu/repozitorium/bitstream6handle/11410610561/Teljes%20sz%C3%B6veg?sequence=1&isAllowed=y> (Letöltés: 2017. december 28.)

Székely Csilla Imola (2013) *Új utak a zene megközelítéséhez – zenés asszociációs estek*. Zenepedagógiai MA záródolgozat. Kolozsvár: Babes-Bolyai Tudományegyetem.

***jogi dokumentumok***

European Parliament and the Council, Directive 95/46/EC of 24.10.1995 on the protection of individuals with regard to the processing of personal data and on the free movement of such data, OJ L 281, 23.11.1995.

2011. évi CCXI. törvény a családok védelméről

1722/2018. (XII. 18.) Korm. határozata nemzeti egészségügyi programokról, valamint az azokhoz kapcsolódó, a 2019–2022. évekre vonatkozó szakpolitikai programokról

***újságcikk, riport, blogbejegyzés***

Szabó Vivien (2012) Szenvedélyem: a munka. Függőség, amiért nem jár büntetés. *Mindennapi Pszichológia* 2012. 2. szám: .

Veroszta Zsuzsanna (2016) *Frissdiplomások 2015.* Kutatási zárótanulmány, Budapest: Oktatási Hivatal, Felsőoktatási Elemzési Főosztály.

Vigyázat, függőséget okoz! Családtörténeti kutatás. <http://mnl.gov.hu/mnl/ol/csaladtorteneti_kutatas>


# Táblázatok és ábrák

A táblázatok és az ábrák a szövegben, a megfelelő helyen szerepeljenek, a törzsszövegben egyértelmű hivatkozással (*1. táblázat*). Mindegyikük sorszámozott és címmel ellátott legyen, dőlt betűvel, ezek a táblázat vagy ábra alatt helyezkedjenek el, lehetőleg forrásmegjelöléssel a cím után.

A képek, fotók, szkennelt ábrák jó minőségűek *(1. ábra*), nagy felbontásúak legyenek (min. 300 dpi). Kérjük ezeket külön képfájlként is csatolni. Az ábrák alapját képező táblázatokat az ábra számát feltüntetve, külön fájlban kérjük megküldeni.

|  |  |  |  |  |  |  |
| --- | --- | --- | --- | --- | --- | --- |
| Ország | Összesen | | Nők | | Férfiak | |
| Átlagos életkor (év) | Válaszadók száma (fő) | Átlagos életkor (év) | Válaszadók száma (fő) | Átlagos életkor (év) | Válaszadók száma (fő) |
| Románia/Erdély | 25,6 | 728 | 24,3 | 414 | 27,3 | 314 |
| Szlovákia/Felvidék | 25,3 | 266 | 24,5 | 158 | 26,4 | 103 |
| Szerbia/Vajdaság | 26,2 | 189 | 24,9 | 112 | 28,1 | 77 |
| Ukrajna/Kárpátalja | 23,6 | 257 | 22,2 | 137 | 25,2 | 120 |
| Összesen | 25,3 | 1440 | 24,1 | 821 | 26,8 | 614 |

2. táblázat: A válaszadó életkora első gyermeke születésekor



1. ábra: Az alkoholfogyasztás és a korcsoportok összefüggése az ELEF2009 adatai alapján